આમ પણ આપણામાં કહેવત છે કે એક કરતાં બે ભલા,અને ઝાઝી કીડીઓ સાપ તાણે. કોઈ આપણી પડખે એવું આવીને ઉભું રહી જાય કે જેના હોવા માત્રથી આપણે કૈક અલગ અનુભૂતિ કરી શકીએ એ વ્યક્તિ આપણા માટે ખાસ હોય છે. અને આવા વ્યક્તિનો સાથ આપણને મળી જાય તો આપણે દુનિયાના કોઈપણ ખુણામાં આફતોને પાટુ મારીને પછાડી શકીએ. કોઈ વ્યક્તિ આપણી સાથે એટલું હળી-મળી જાય કે એ આપણો હાથ પકડે ત્યાં આપણું મન મોર બની થનગનાટ કરવા લાગે, આપણી અંદર ઉર્જાનો સાગર હિલોળા લેવા લાગે ત્યારે સમજવું કે આ વ્યક્તિ આપણી સાથે હશે તો આપણે સાત કોઠાનું યુદ્ધ પણ જીતી શકીએ.